তৃণমূল সাংসদ অপরূপা পোদ্দার স্বীকার করে নিয়েছিলেন তিনি ম্যাথু স্যামুয়েলের থেকে তিন লাখ টাকা নিয়েছিলেন ২০১৪ সালের লোকসভা নির্বাচনের আগে।
সেই জবানবন্দির উপর ভিত্তি করেই বুধবার দুপুরে সিবিআই-এর এক চার সদস্যের প্রতিনিধি দল হুগলির খানাকুলের ঘোষপাড়ার তৃণমূল পরিচালিত গ্রাম পঞ্চায়েতের উপ-প্রধানের বাড়িতে যায়। 
সেখানে তাঁরা উপ-প্রধান মহম্মদ ইলিয়াসের বাড়ির ঘরগুলির ছবি তোলেন। কারণ সেই বাড়িতে বসেই অপরূপা ম্যাথু স্যামুয়েলের থেকে টাকা নিয়েছিলেন।
সিবিআই-এর তদন্তকারী দলের সদস্যরা ইলিয়াসকে জিজ্ঞাসা করেন তিনি ম্যাথুকে চেনেন কিনা। তার উত্তরে এই তৃণমূল নেতা জানান, তিনি ম্যাথুকে চেনেন না।
যে ঘরে বসে টাকার লেনদেন হয়েছিল, সেই ঘরের ভিডিও তুলে রাখেন তদন্তকারীরা। আদালতে সাক্ষ্যপ্রমাণ হিসেবে এগুলি পেশ করা হবে বলে সিবিআই সূত্রে দাবি করা হয়েছে।
ঘণ্টা খানেক তাঁরা ইলিয়াসের বাড়িতে ছিলেন। কোন পথ দিয়ে ম্যাথু স্যামুয়েল তাঁর বাড়িতে গিয়েছিলেন, তারও ছবি তোলেন তাঁরা।
অপরূপা পোদ্দারের বয়ানের সঙ্গে এগুলি মিলিয়ে দেখা হবে।
তৃণমূল সাংসদ অবশ্য আদালতে আবেদন করেছিলেন, তিনি যেহেতু ২০১৪ সালে ম্যাথুর থেকে টাকা নেওয়ার সময়ে জনপ্রতিনিধি ছিলেন না, তাই নারদ মামলায় তাঁকে যুক্ত করা যায় না।